Document ID: 32006R0632

KOMMISSIONENS FORORDNING (EF) Nr. 632/2006
af 24. april 2006
om erstatning af bilag I og II til Rådets forordning (EF) nr. 673/2005 om indførelse af tillægstold på importen af visse produkter med oprindelse i Amerikas Forenede Stater
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 673/2005 af 25. april 2005 om indførelse af tillægstold på importen af visse produkter med oprindelse i Amerikas Forenede Stater (1), særlig artikel 3, og
ud fra følgende betragtninger:
(1)
Da USA undlod at bringe Continued Dumping and Subsidy Offset Act (CDSOA) i overensstemmelse med sine forpligtelser i henhold til WTO-aftalerne, blev der ved forordning (EF) nr. 673/2005 indført en tillægstold i form af en værditold på 15 % på importen af visse produkter med oprindelse i Amerikas Forenede Stater fra den 1. maj 2005. I overensstemmelse med WTO’s tilladelse til at suspendere anvendelsen af indrømmelser over for USA skal Kommissionen afpasse suspensionsniveauet årligt efter niveauet for den annullation eller forringelse, som CDSOA forårsagede for Fællesskabet på det pågældende tidspunkt.
(2)
CDSOA-udbetalingerne for de seneste år, for hvilke der foreligger data, vedrører antidumping- og udligningstold, som er opkrævet i regnskabsåret 2005 (1. oktober 2004 til 30. september 2005). På grundlag af data offentliggjort af United States’ Customs and Border Protection er niveauet af annullation eller forringelse forårsaget for Fællesskabet blevet beregnet til 36,91 mio. USD.
(3)
Da niveauet af annullation eller forringelse og følgelig niveauet af suspension er steget, bør de første otte produkter på listen i bilag II til forordning (EF) nr. 673/2005 føjes til listen i bilag I til samme forordning.
(4)
Virkningerne af tillægsimporttolden i form af en værditold på 15 % på importen fra USA af produkterne i det ændrede bilag I repræsenterer i et år en handelsværdi på ikke over 36,91 mio. USD.
(5)
Artikel 6, stk. 1, og artikel 6, stk. 2, i forordning (EF) nr. 673/2005 indeholder særlige fritagelser for tillægstolden. Da anvendelsen af disse fritagelser afhænger af visse betingelser, som skal være opfyldt, inden den dato, hvor forordning (EF) nr. 673/2005 enten trådte i kraft eller fandt anvendelse, kan fritagelserne ikke i praksis gælde for import af de otte produkter, som nu føjes til listen i bilag I. Der bør derfor vedtages særlige bestemmelser for at gøre disse fritagelser effektive ved import af de pågældende produkter.
(6)
For at hindre omgåelse af tillægstolden bør denne forordning træde i kraft på dagen for offentliggørelsen.
(7)
De i denne forordning fastsatte foranstaltninger er i overensstemmelse med udtalelse fra Udvalget for Handelsretaliering -
UDSTEDT FØLGENDE FORORDNING:
Artikel 1
Bilag I til forordning (EF) nr. 673/2005 erstattes med bilag I til denne forordning.
Artikel 2
Bilag II til forordning (EF) nr. 673/2005 erstattes med bilag II til denne forordning.
Artikel 3
1. Produkter, der tariferes under KN-kode 6301 40 10, 6301 30 10, 6301 30 90, 6301 40 90, 4818 50 00, 9009 11 00, 9009 12 00 og 8467 21 99, og for hvilke der før datoen for denne forordnings ikrafttræden er udstedt en importlicens med fritagelse for eller en nedsættelse af told, pålægges ikke tillægstold.
2. Produkter, der tariferes under KN-kode 6301 40 10, 6301 30 10, 6301 30 90, 6301 40 90, 4818 50 00, 9009 11 00, 9009 12 00 og 8467 21 99, og for hvilke det kan dokumenteres, at de allerede var under forsendelse til Fællesskabet på datoen for denne forordnings anvendelse, og hvis bestemmelsessted ikke kunne ændres, pålægges ikke tillægstold.
Artikel 4
Denne forordning træder i kraft på dagen for offentliggørelsen i Den Europæiske Unions Tidende.
Den finder anvendelse fra den 1. maj 2006.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. april 2006.

Labels: 3
15
18